
AVIZ

asupra

propunerii legislative privind modificarea Legii Educaţiei Naţionale 1/2011 
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea Legii Educaţiei Naţionale 1/2011, trimisă cu adresa nr. Pl-x 261 din 17 septembrie 2013, înregistrată cu nr.4c-11/995 din 18 septembrie 2013.
Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat.

Propunerea legislativă are ca obiect de reglementare modificarea art.96 alin. (2) şi (3) din Legea educaţiei naţionale nr.1/2011, cu modificările şi completările ulterioare, în sensul ca “reprezentantul elevilor din unitatea de învăţământ să participe la şedinţele Consiliului de Administraţie în calitate de membru deplin, cu drept de vot, ca reprezentant al beneficiarilor principali ai sistemului educaţional”, şi nu doar cu statut de observator, aşa cum este reglementat în prezent.

Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în şedinţa din 24 septembrie 2013.

Membrii Comisiei au examinat iniţiativa legislativă supusă avizării, expunerea de motive, avizul nefavorabil al Consiliului Economic şi Social transmis prin adresa cu nr. 2782 din 12 septembrie 2013 şi avizul favorabil cu observaţii şi propuneri al Consiliului Legislativ, aviz transmis prin adresa cu nr.976 din 13 septembrie 2013.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a propunerii legislative întrucât aceasta respectă prevederile constituţionale.

În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art. 73 alin. (3) lit. n) din Constituţia României, republicată.

